Detentionen hos Nordjyllands Politi har natten til lørdag haft en del flere besøgende end normalt. Det fortæller vagtchef Poul Fastergaard. - Vi har anholdt fem personer i Jomfru Ane Gade i løbet af natten som sover deres brandert ud i detentionen, fortæller vagtchefen. De fem personer er alle blevet anholdt for at have overtrådt ordensbekendtgørelsen ved at have optrådt voldeligt. - Det er ikke voldsomme sager, men det er lidt flere end vi er vant til, så vi har haft travlt i løbet af natten, siger Poul Fastergaard videre. De anholdte vil alle blive løsladt i løbet af lørdagen - og præsenteret for en bøde for deres natlige optræden. Vagtchefen fortæller at natten i det øvrige Nordjylland har været rolig.
Nordjyllands Politi har haft flere sager end normalt natten til lørdag.